

**Karlovac, 07. listopada 2025.**

**Javni natječaj za financiranje aktivnosti i manifestacija od interesa za opće dobro koje provode udruge na području grada Karlovca za 2025. godinu**

(1) Grad Karlovac poziva udruge da se prijave za financijsku podršku sukladno ovom Natječaju.

(2) Udruge mogu prijaviti sljedeće aktivnosti:

* Organiziranje
	+ edukacija, seminara, predavanja, tribina, sajmova izložbi, radionica, susreta, natjecanja, priredbi, koncerata, i drugih manifestacija
* Obilježavanje
	+ značajnih datuma i važnih obljetnica

**Aktivnosti vezane za sport financiraju se Programom javnih potreba u sportu grada Karlovca te nisu obuhvaćene ovim javnim Natječajem.**

(3) Ukupno planirana vrijednost Natječaja je **7.000,00**  **eura**.

Najmanji iznos traženih sredstava za financiranje je 400,00 eura, a najveći 1.400,00 eura.

Planira se sklopiti najmanje 5, a najviše 17 ugovora o provedbi projekata.

(4) Natječaj je otvoren **od 07. listopada 2025. do 06. studenog 2025. godine.**

(5) Svaka udruga može prijaviti i ugovoriti **najviše jedan projekt** u okviru ovog Natječaja, na razdoblje provedbe do 31.12.2025. godine.

Iznimno, prihvatljivi su projekti i troškovi nastali u razdoblju od 1. kolovoza 2025. godine, pod uvjetom da su izravno povezani s projektnim aktivnostima prijavljenim na ovaj natječaj, pravilno dokumentirani i da nije osigurano drugo financiranje istih troškova.

Ista udruga može biti partner na više projekata.

Prijavu projekta na Natječaj može podnijeti registrirana udruga koja je upisana u Registar udruga i djeluje najmanje jednu godinu s danom objave Natječaja, koja je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija i koja je ispunila ugovorne obveze prema davatelju financijskih sredstava te svim drugim davateljima financijskih sredstava iz javnih izvora.

Ukoliko udruga nije registrirana na području grada Karlovca, financirat će se isključivo projekti koji se provode na području grada Karlovca.

Ostali uvjeti navedeni su u Uputama za prijavitelje.

Grad Karlovac će ishoditi dokaze od Ministarstva pravosuđa da se protiv odgovorne osobe u udruzi i voditelja projekta ne vodi kazneni postupak, odnosno da osobe ovlaštene za zastupanje nisu osuđivane za neko od kaznenih djela iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/2015, NN 37/2021).

Grad Karlovac će ishoditi potvrdu iz koje se vidi ima li udruga plaćena sva davanja prema Gradu Karlovcu i ustanovama odnosno tvrtkama u vlasništvu Grada Karlovca.

(6) Kako se može ostvariti prednost u financiranju projekta i tko nema pravo prijave na Natječaj detaljno je opisano u Uputama za prijavitelje.

(7) Prijedlozi projekata dostavljaju se isključivo putem aplikacije SOM natječaji, koja je zajedno s Uputama za prijavitelje, dostupna na mrežnim stranicama Grada Karlovca <https://www.karlovac.hr/>

**Rok za podnošenje prijava na Natječaj je 06. studenog 2025.**

Postupak zaprimanja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom provedbe Natječaja detaljno su opisani u Uputama za prijavitelje na Javni natječaj za financiranje aktivnosti i manifestacija od interesa za opće dobro koje provode udruge na području grada Karlovca za 2025. godinu.

Razmatrat će se samo projekti koji u cijelosti zadovoljavaju formalne uvjete Natječaja.

(8) Sva pitanja vezana uz ovaj Natječaj mogu se postaviti **isključivo** elektroničkim putem, slanjem upita na adresu elektronske pošte: petra.ribar@karlovac.hr

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.